b'\n_START_ARTICLE_\nArt\xc4\x83 preistoric\xc4\x83\n_START_SECTION_\nArta paleoliticului\n_START_PARAGRAPH_\nCea mai veche dintre figurinele descoperite p\xc3\xa2n\xc4\x83 acum a fost executat\xc4\x83 c\xc3\xa2ndva \xc3\xaentre 500.000 \xc8\x99i 300.000 \xc3\xae.e.n., \xc3\xaen timpul perioadei Acheulean\xc4\x83 medie.  Descoperit\xc4\x83 \xc3\xaen Maroc, este lung\xc4\x83 de aproximativ 6 centimetri.  Dovezile g\xc4\x83site sugereaz\xc4\x83 c\xc4\x83 aceast\xc4\x83 pies\xc4\x83 de art\xc4\x83 str\xc4\x83veche a fost adus\xc4\x83 la o form\xc4\x83 foarte asem\xc4\x83n\xc4\x83toare cu cea final\xc4\x83 de c\xc4\x83tre procese naturale geologice, inclusiv procese de eroziune, necesit\xc3\xa2nd interven\xc8\x9bii minime ale uneltelor umane.  De asemenea, piesa prezint\xc4\x83 indicii ce arat\xc4\x83 clar folosirea unei tehnici de vopsit, dovedit\xc4\x83 de existen\xc8\x9ba urmelor unei substan\xc8\x9be uleioase ce con\xc8\x9bine, \xc3\xaen special, fier \xc8\x99i mangan.  Faptul c\xc4\x83 piesa a fost decorat\xc4\x83 prin pictare, indiferent de felul cum a ajuns s\xc4\x83 aib\xc4\x83 forma sa final\xc4\x83, este suficient ca s\xc4\x83 poat\xc4\x83 fi categorisit\xc4\x83 ca artefact.  _NEWLINE_Descoperirile din Pe\xc8\x99tera Blombos, situat\xc4\x83 \xc3\xaen Africa de Sud, au schimbat profund istoria artei. Pietrele descoperite acolo erau decorate cu modele ro\xc8\x99ii complexe, demonstr\xc3\xa2nd c\xc4\x83 primii  Homo Sapiens erau capabili de abstractizare \xc8\x99i de producerea de art\xc4\x83. Aceste lucr\xc4\x83ri dateaz\xc4\x83 de acum 70.000 de ani, cu mai mult de 50.000 de ani \xc3\xaenainte de picturile rupestre de la Lascaux, Fran\xc8\x9ba._NEWLINE_ _NEWLINE_Cele mai timpurii forme ale artei europene dateaz\xc4\x83 din paleoliticul superior \xc8\x99i includ at\xc3\xa2t picturi rupestre, precum ar fi cele din pe\xc8\x99terile de la Lascaux, Fran\xc8\x9ba, c\xc3\xa2t \xc8\x99i artefacte, a\xc8\x99a cum ar fi sculpturi reprezent\xc3\xa2nd animale, dar \xc8\x99i figurine feminine (cunoscute \xc8\x99i ca Figurine de tip Venus) dintre care Venus din Willendorf (reprodus\xc4\x83 al\xc4\x83turat) este una dintre cele mai cunoscute. _NEWLINE_Exist\xc4\x83 anumite specula\xc8\x9bii potrivit c\xc4\x83rora doar Homo sapiens este capabil s\xc4\x83 creeze art\xc4\x83. Totu\xc8\x99i, Homo erectus a creat cu mult timp \xc3\xaenainte modele \xc8\x99i artefacte f\xc4\x83r\xc4\x83 un scop anume, cum sunt cele de la Bilzingsleben \xc3\xaen Turingia; aceste pot fi considerate precursoare ale artei, \xc8\x99i demonstreaz\xc4\x83 inten\xc8\x9bia creatorului de a le decora mai mult dec\xc3\xa2t este strict necesar. Simetria \xc8\x99i aten\xc8\x9bia acordat\xc4\x83 formei unor unelte i-a f\xc4\x83cut pe unii cercet\xc4\x83tori s\xc4\x83 considere topoarele \xc8\x99i suli\xc8\x9belele din palaeoliticul mediu ca fiind tot o form\xc4\x83 de art\xc4\x83. Statueta lui Venus din Berekhat Ram (Israel) \xc8\x99i cea din Maroc, Venus din Tan-Tan, dat\xc3\xa2nd din 800,000-220,000 \xc3\xae.e.n., ar putea reprezenta primele \xc3\xaencerc\xc4\x83ri de a reproduce forme umanoide, o descoperire recent\xc4\x83, masca de la La Roche-Cotard \xc3\xaen Fran\xc8\x9ba, sugereaz\xc4\x83 c\xc4\x83 omul de Neanderthal a dezvoltat o tradi\xc8\x9bie artistic\xc4\x83 mai sofisticat\xc4\x83 \xc8\x99i mai complex\xc4\x83._NEWLINE_\xc3\x8en Ucraina (situl de la Mizyn), au fost g\xc4\x83site br\xc4\x83\xc8\x9b\xc4\x83ri de filde\xc8\x99 de mamut cu ornamente sculptate, dat\xc3\xa2nd din perioada Musterian\xc4\x83 a Paleoliticului.\n_START_SECTION_\nArta mezoliticului\n_START_PARAGRAPH_\nPerioada Mezolitic\xc4\x83 prezint\xc4\x83 c\xc3\xa2teva exemple de art\xc4\x83 "portabil\xc4\x83", cum ar fi pietrele sculptate (Azilien) de la Birseck, Eremitage \xc3\xaen Elve\xc8\x9bia, \xc8\x99i, \xc3\xaen anumite zone, cum ar fi Levantul spaniol, art\xc4\x83 stilizat\xc4\x83. Din aceast\xc4\x83 perioad\xc4\x83 mai sunt cunoscute \xc8\x99i modelele de pe obiectele utilizate \xc3\xaen via\xc8\x9ba de zi cu zi, cum ar fi v\xc3\xa2slele de la Tybrind Vig, Danemarca.\n_START_SECTION_\nArta neoliticului\n_START_PARAGRAPH_\nSe pare c\xc4\x83 popula\xc8\x9bia J\xc5\x8dmon din Japonia antic\xc4\x83 a fost prima civiliza\xc8\x9bie care a dezvoltat ol\xc4\x83ritul, \xc3\xaenc\xc4\x83 din mileniul al XI-lea \xc3\xae.e.n. Civiliza\xc8\x9bia J\xc5\x8dmon a creat figurine din lut \xc8\x99i vesel\xc4\x83 decorat\xc4\x83 cu modele realizate prin imprimarea lutului umed cu sfori sau lemne._NEWLINE_Sculptura devenise o art\xc4\x83 \xc3\xaenc\xc4\x83 din Neolitic, primele sculpturi reprezent\xc3\xa2nd figurine antropomorfe, deseori \xc3\xaenso\xc8\x9bite de animale. Aceste sculpturi dateaz\xc4\x83 din mileniul al X-lea \xc3\xae.e.n. \xc8\x99i au fost descoperite la Nevali Cori \xc8\x99i G\xc3\xb6bekli Tepe, \xc3\xaen apropiere de Urfa \xc3\xaen estul Turciei_NEWLINE_Statuile neolitice de la Lepenski Vir, Por\xc8\x9bile de Fier, Serbia dateaz\xc4\x83 din mileniul al VII-lea \xc3\xae.e.n. \xc8\x99i reprezint\xc4\x83 oameni sau amestecuri \xc3\xaentre oameni \xc8\x99i pe\xc8\x99ti._NEWLINE_\xc3\x8en Europa Central\xc4\x83, multe culturi neolitice, cum ar fi linearbandkeramic, lengyel sau vin\xc4\x8da, produceau statuete animale care pot fi numite art\xc4\x83, \xc3\xaens\xc4\x83 exist\xc4\x83 \xc3\xaenc\xc4\x83 discu\xc8\x9bii dac\xc4\x83 ol\xc4\x83ria  pictat\xc4\x83 de la \xc5\xbeeliesovce \xc8\x99i lengyel pot fi numite astfel._NEWLINE_Monumente megalitice (menhire, dolmene) din perioada neoliticului se pot \xc3\xaent\xc3\xa2lni din Portugalia p\xc3\xa2n\xc4\x83 \xc3\xaen Regatul Unit \xc8\x99i Polonia. Ele au ap\xc4\x83rut \xc3\xaencep\xc3\xa2nd din mileniu al cincilea \xc3\xae.e.n., de\xc8\x99i anumi\xc8\x9bi autori speculeaz\xc4\x83 c\xc4\x83 ar fi putut exista \xc3\xaenc\xc4\x83 din perioada mezolitic\xc4\x83. Datorit\xc4\x83 reutiliz\xc4\x83rii frecvente a pieselor, aceast\xc4\x83 ipotez\xc4\x83 este dificil de dovedit. De\xc8\x99i cea mai cunoscut\xc4\x83 dintre aceste structuri este cea de la Stonehenge, unde structura principala dateaz\xc4\x83 de la \xc3\xaenceputul epocii bronzului, asemenea monumente au fost descoperite \xc3\xaen tot vestul \xc8\x99i nordul Europei, mai ales la Carnac, Fran\xc8\x9ba, la Skara Brae \xc3\xaen Insulele Orkney, \xc3\xaen Portugalia, \xc8\x99i \xc3\xaen Wiltshire, Anglia, \xc3\xaen zona Stonehenge, cercul de la Avebury, mormintele de la West Kennet, precum \xc8\x99i Woodhenge. Un morm\xc3\xa2nt descoperit \xc3\xaen New Grange, Irlanda, avea intrarea acoperit\xc4\x83 de o piatr\xc4\x83 mare sculptat\xc4\x83 cu un model complicat de spirale.Morm\xc3\xa2ntul de la Knowth avea de asemenea ornamente sculptate \xc3\xaen piatr\xc4\x83, printre care s-ar putea afla \xc8\x99i cea mai veche reprezentare a lunii. Multe din aceste monumente erau morminte megalitice, iar arheologii presupun c\xc4\x83 majoritatea aveau o importan\xc8\x9b\xc4\x83 religioas\xc4\x83.\n_START_SECTION_\nEpoca bronzului\n_START_PARAGRAPH_\nEpoca bronzului a \xc3\xaenceput \xc3\xaen Europa \xc3\xaen mileniul al III-lea \xc3\xae.e.n., \xc8\x99i odat\xc4\x83 cu ea a a p\xc4\x83rut un nou mediu de propagare a artei. Eficien\xc8\x9ba crescut\xc4\x83 a uneltelor din bronz a adus cu ea o cre\xc8\x99tere a productivit\xc4\x83\xc8\x9bii, ceea ce a condus la un surplus - primul pas pentru crearea unei clase de me\xc8\x99te\xc8\x99ugari. Datorit\xc4\x83 bog\xc4\x83\xc8\x9biei mai mari a societ\xc4\x83\xc8\x9bii, au \xc3\xaenceput s\xc4\x83 fie produse \xc8\x99i bunuri de lux, mai ales arme decorate, cum ar fi c\xc4\x83\xc8\x99ti de ceremonie din bronz, s\xc4\x83bii \xc8\x99i topoare ornamentale, instrumente muzicale ca lur-ul \xc8\x99i alte obiecte ceremoniale f\xc4\x83r\xc4\x83 o utilitate precis\xc4\x83._NEWLINE_Arta pe pietre, ilustr\xc3\xa2nd scene din via\xc8\x9ba de zi cu zi \xc8\x99i diferite ritualuri religioase, a fost g\xc4\x83sit\xc4\x83 \xc3\xaen multe locuri, cum ar fi Bohusl\xc3\xa4n, Suedia  \xc8\x99i Val Carmonica  \xc3\xaen nordul Italiei.\n_START_SECTION_\nEpoca fierului\n_START_PARAGRAPH_\nEpoca fierului a \xc3\xaensemnat dezvoltarea sculpturilor antropomorfe, cum ar fi r\xc4\x83zboinicul din Hirschlanden, \xc8\x99i statuia din Glauberg, Germania. La \xc3\xaenceputul epocii fierului, arti\xc8\x99tii din cultura Hallstatt preferau desenele geometrice \xc8\x99i abstracte, fiind probabil influen\xc8\x9ba\xc8\x9bi de leg\xc4\x83turile comerciale pe care le aveau cu Orientul Mijlociu._NEWLINE_Stilul artistic al culturii La T\xc3\xa8ne din Fran\xc8\x9ba era mai complex \xc8\x99i prezenta mai multe linii curbe. Aceast\xc4\x83 cultur\xc4\x83 s-a dezvoltat \xc3\xaen Europa la sf\xc3\xa2r\xc8\x99itul Epocii Fierului \xc8\x99i \xc3\xae\xc8\x99i avea centrul \xc3\xaen valea Rinului. Clasele conduc\xc4\x83toare par s\xc4\x83 fi \xc3\xaencurajat ostenta\xc8\x9bia \xc8\x99i influen\xc8\x9bele Clasice, cum ar fi cupele de bronz care dovedesc obiceiul de a bea vin. Mesele luate \xc3\xaen grup erau o parte important\xc4\x83 a societ\xc4\x83\xc8\x9bii Celte din acea perioad\xc4\x83, \xc8\x99i o mare parte din arta lor era exprimat\xc4\x83 prin farfurii, cu\xc8\x9bite, oale \xc8\x99i cupe. Potcoavele cailor \xc8\x99i armele erau de asemenea bogat ornamentate. De\xc8\x99i monedele din aceast\xc4\x83 perioad\xc4\x83 sunt copii de slab\xc4\x83 calitate ale monedelor grece\xc8\x99ti \xc8\x99i romane, stilul artistic celtic, mai exuberant, este clar vizibil._NEWLINE_Vestitul morm\xc3\xa2nt de la Waldalgesheim, \xc3\xaen zona Rinului con\xc8\x9bine multe exemple de art\xc4\x83 apar\xc8\x9bin\xc3\xa2nd civiliza\xc8\x9biei La T\xc3\xa8ne, ca de exemplu o caraf\xc4\x83 de bronz \xc8\x99i pl\xc4\x83ci de bronz cu figuri umane \xc8\x99tan\xc8\x9bate. Multe piese prezentau forme curbe, organice._NEWLINE_\xc3\x8en mare parte din vestul Europei, anumite elemente din aceast\xc4\x83 perioad\xc4\x83 au supravie\xc8\x9buit \xc3\xaen arta \xc8\x99i arhitectura coloniilor romane. \xc3\x8en zona unde influen\xc8\x9ba romana a lipsit ca de exemplu \xc3\xaen Irlanda \xc8\x99i Northumbria, arta din epoca fierului a continuat \xc8\x99i dup\xc4\x83 sf\xc3\xa2r\xc8\x99itul acestei perioade.\n_START_SECTION_\nArt\xc4\x83 nativ\xc4\x83 din Africa\n_START_PARAGRAPH_\nConsider\xc3\xa2nd adev\xc4\x83rat\xc4\x83 teoria conform c\xc4\x83reia oamenii sunt originari din Africa \xc8\x99i tehnicile de v\xc3\xa2n\xc4\x83toare \xc8\x99i culegere au ap\xc4\x83rut acolo, putem spune c\xc4\x83 exist\xc4\x83 pu\xc8\x9bine dovezi de art\xc4\x83 adev\xc4\x83rat\xc4\x83 \xc3\xaenainte de marea \xc3\xaenflorire a culturii din Paleoliticul superior. Totu\xc8\x99i, una din cele mai vechi figurine cu Venus este originar\xc4\x83 din Africa. Acest lucru, precum \xc8\x99i alte indicii sugereaz\xc4\x83 c\xc4\x83 oamenii aveau o concep\xc8\x9bie mai larg\xc4\x83 despre lumea \xc3\xaen care tr\xc4\x83iau dec\xc3\xa2t se credea anterior.\n_START_SECTION_\nArt\xc4\x83 nativ\xc4\x83 din Oceania\n_START_PARAGRAPH_\nDe\xc8\x99i sunt originari din Asia, b\xc4\x83\xc8\x99tina\xc8\x99ii din Australia, cunoscu\xc8\x9bi \xc8\x99i ca aborigeni, au creat un stil aparte de art\xc4\x83. Cele mai vechi opere de art\xc4\x83 ale aborigenilor sunt create \xc3\xaen piatr\xc4\x83. Majoritatea se aseam\xc4\x83n\xc4\x83 unor radiografii, pentru c\xc4\x83 arat\xc4\x83 oasele \xc8\x99i organele animalelor reprezentate. O parte din arta aborigen\xc4\x83 pare abstract\xc4\x83 pentru privitorul modern, deoarece folose\xc8\x99te forme geometrice \xc8\x99i linii pentru a reprezenta peisajul. Acesta e reprezentat de sus. De exemplu, simbolul aborigen pentru un lac este o spiral\xc4\x83 dubl\xc4\x83._NEWLINE_Nu departe de ora\xc8\x99ul Katherine din peninsula Arnhem (Australia) a fost descoperit\xc4\x83 \xc3\xaen anul 2010 pe\xc8\x99tera Nawarla Gabarnmang, cea mai veche pe\xc8\x99ter\xc4\x83 cu picturi murale aborigene din Australia (28.000 ani), respectiv una din cele mai vechi din lume._NEWLINE_Bradshaws reprezint\xc4\x83 o form\xc4\x83 unic\xc4\x83 de art\xc4\x83 pe piatr\xc4\x83 ce se \xc3\xaent\xc3\xa2lne\xc8\x99te \xc3\xaen vestul Australiei.  \xc3\x8en general reprezint\xc4\x83 figuri umane desenate \xc3\xaen cele mai mici detalii \xc8\x99i cu propor\xc8\x9biile anatomice corecte. Ele dateaz\xc4\x83 de acum 17.000 de ani, iar originea lor este puternic disputat\xc4\x83._NEWLINE_Ca \xc8\x99i aborigenii din Australia, popoarele din Polinezia au l\xc4\x83sat \xc3\xaen urm\xc4\x83 o mo\xc8\x99tenire artistic\xc4\x83 aparte. De\xc8\x99i multe din artefactele lor erau create din materiale organice \xc8\x99i au fost pierdute pe veci, c\xc3\xa2teva din realiz\xc4\x83rile lor cele mai spectaculoase au supravie\xc8\x9buit \xc3\xaen piatr\xc4\x83 \xc8\x99i argil\xc4\x83. Printre acestea se num\xc4\x83r\xc4\x83 numeroase fragmente de ceramic\xc4\x83 de pe tot cuprinsul Oceaniei, dat\xc3\xa2nd de la sf\xc3\xa2r\xc8\x99itul mileniului al II-lea \xc3\xae.e.n. De asemenea, aceste popoare au l\xc4\x83sat \xc3\xaen urm\xc4\x83 multe platforme de piatr\xc4\x83 \xc8\x99i sculpturi dintre cale cele mai cunoscute sunt cele din Insula Pa\xc8\x99telui.'